

DOKUMENT JE ELEKTRONSKO PODPISAN!

Podpisnik: Tanja Pucelj Vidović Izdajatelj certifikata: SI-PASS-CA

Številka certifikata: 00D6034AF700000000575 Potek veljavnosti: 05. 09. 2028

Čas podpisa: 15. 01. 2025 15:50

Št. dokumenta: 35409-169/2024-2570-14



DOKUMENT JE ELEKTRONSKO PODPISAN!

Podpisnik: Ljubiša Stanojević Izdajatelj certifikata: SI-PASS-CA

Številka certifikata: 00F15538D900000000575 Potek veljavnosti: 04. 12. 2028

Čas podpisa: 15. 01. 2025 14:11

Št. dokumenta: 35409-169/2024-2570-14

Številka: 35409-169/2024-2570-14

Datum: 15. 01. 2025

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22

in 18/23), petega odstavka 128. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP), v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O), na vlogo

Občine Radovljica, Gorenjska cesta 19, 4240 Radovljica, o obveznosti izvedbe celovite presoje vplivov na okolje za Občinski podrobni prostorski načrt za območje LE 77 »Lesce cestni otok (med Begunjsko in Letališko)«, naslednje

# M N E N J E

1. V postopku priprave Občinskega podrobnega prostorskega načrta za območje LE 77 »Lesce cestni otok (med Begunjsko in Letališko)« ni treba izvesti postopka celovite presoje vplivov na okolje.
2. V postopku priprave Občinskega podrobnega prostorskega načrta za območje LE 77 »Lesce cestni otok (med Begunjsko in Letališko)« ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# O b r a z l o ž i t e v :

I

Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) je dne 21.10.2024 prejelo vlogo Občine Radovljica, Gorenjska cesta 19, 4240 Radovljica (v nadaljnjem besedilu: pripravljavec plana) za izdajo mnenja o obveznosti izvedbe celovite presoje vplivov na okolje v postopku priprave Občinskega podrobnega prostorskega načrta za območje LE 77 »Lesce cestni otok (med Begunjsko in Letališko)« (v nadaljnjem besedilu: plan), na podlagi določil 128. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v

nadaljnjem besedilu: ZUreP-3). Vloga je bila dne 12.11.2024 dopolnjena z mnenjem Zavoda RS za varstvo narave, OE Kranj, št. 3563-0458/2024-4 z dne 11.11.2024 o verjetno pomembnih vplivih na varovana območja in o obveznosti izvedbe presoje sprejemljivosti plana na varovana območja.

Gradivo je bilo dostopno na spletni strani Občine Radovljica, na naslovu: <https://www.radovljica.si/objava/1002834> .

Pripravljavec plana je v vlogi navedel, da meni, da zaradi načrtovanega plana ne bi smelo biti pomembnejših vplivov na okolje, vendar zaradi odprave morebitnega dvoma naproša ministrstvo za mnenje.

II

V skladu z določili prvega odstavka 128. člena ZUreP-3 se za občinski podrobni prostorski načrt (v nadaljnjem besedilu: OPPN) celovita presoja vplivov na okolje ne izvede. Občina v skladu z drugim odstavkom 128. člena ZUreP-3 vedno pridobi mnenje zavoda, pristojnega za ohranjanje narave, o verjetno pomembnih vplivih na varovana območja in o obveznosti izvedbe presoje sprejemljivosti na varovana območja. Zavod izda mnenje v 30 dneh od prejema zaprosila. To mnenje je zavezujoče in se skupaj s sklepom o pripravi OPPN objavi v prostorskem informacijskem sistemu. Ne glede na prvi odstavek 128. člena ZUreP-3, občina izvede celovito presojo vplivov na okolje za OPPN če je treba izvesti presojo sprejemljivosti na varovana območja, če se pripravlja na podlagi občinskih prostorskih strateških aktov, sprejetih na podlagi ZUN in Zakona o urejanju prostora (Uradni list SRS, št. 18/84, 15/89, Uradni list RS, št. 23/02 – odl. US in 110/02 – ZUreP-1) ali s spremembo namenske rabe prostora.

Skladno z določili četrtega odstavka 128. člena ZUreP-3, ne glede na prvi odstavek tega člena občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtujejo prostorske ureditve, ki niso bile celovito presojane že pri pripravi občinskega prostorskega načrta (OPN) in gre za ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, za katere je zahtevana presoja sprejemljivosti na varovana območja ali ki bi lahko pomembneje vplivale na okolje.

Na podlagi določil četrtega odstavka 19. člena ZUreP-3 se celovita presoja vplivov na okolje izvede v skladu s predpisi, ki urejajo varstvo okolja, če ZUreP-3 ne določa drugače. Presoja sprejemljivosti na varovana območja se v okviru celovite presoje vplivov na okolje izvede v skladu s predpisi, ki urejajo ohranjanje narave in varstvo okolja. Odločanje o obveznosti izvedbe celovite presoje vplivov na okolje in izvedba postopka celovite presoje vplivov na okolje sta v skladu z določili petega odstavka 19. člena ZUreP-3, nesamostojna dela postopka priprave prostorskega izvedbenega akta.

V skladu z določili 77. člena Zakona o varstvu okolja (Uradni list RS, št. [44/22,](https://www.uradni-list.si/glasilo-uradni-list-rs/vsebina/2022-01-0873) [18/23](https://www.uradni-list.si/glasilo-uradni-list-rs/vsebina/2023-01-0348) – ZDU- 1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE in [23/24;](https://www.uradni-list.si/glasilo-uradni-list-rs/vsebina/2024-01-0693) v nadaljnjem besedilu: ZVO-2) je treba v postopku priprave plana, programa, načrta ali drugega splošnega akta, katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. Drugi odstavek 77. člena ZVO-2 določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave. Vlada RS v skladu s četrtim odstavkom 89. člena ZVO-2 predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

V skladu z določili četrtega odstavka 77. člena ZVO-2 se, ne glede na določbe prejšnjih odstavkov tega člena, celovita presoja vplivov na okolje ne izvede za plan, izdelan na podlagi plana, za katerega je bila že izvedena celovita presoja vplivov na okolje, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je pripravljen. Skladno z določili šestega odstavka 77. člena ZVO-2 se ministrstvo pred odločitvijo o tem, ali je treba za plan izvesti celovito presojo vplivov na okolje, predhodno posvetuje tudi z ministrstvi in organizacijami, pristojnimi za področja, na katera bi plan lahko pomembno vplival.

Na podlagi določil 101. člena Zakona o ohranjanju narave (Uradni list RS, št. [96/04](https://www.uradni-list.si/glasilo-uradni-list-rs/vsebina/2004-01-4233) – uradno prečiščeno besedilo, [61/06](https://www.uradni-list.si/glasilo-uradni-list-rs/vsebina/2006-01-2567) – ZDru-1, [8/10](https://www.uradni-list.si/glasilo-uradni-list-rs/vsebina/2010-01-0254) – ZSKZ-B, [46/14,](https://www.uradni-list.si/glasilo-uradni-list-rs/vsebina/2014-01-1918) [21/18](https://www.uradni-list.si/glasilo-uradni-list-rs/vsebina/2018-01-0887) –ZNOrg, [31/18,](https://www.uradni-list.si/glasilo-uradni-list-rs/vsebina/2018-01-1402) [82/20,](https://www.uradni-list.si/glasilo-uradni-list-rs/vsebina/2020-01-1235) [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb, [105/22](https://www.uradni-list.si/glasilo-uradni-list-rs/vsebina/2022-01-2603) – ZZNŠPP in [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O; v nadaljnjem besedilu: ZON) se presoja sprejemljivosti vplivov oziroma posledic plana glede na varstvene cilje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

III

Ministrstvo je v postopku, v skladu z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 – ZVO-2; v nadaljnjem besedilu: Uredba o merilih), ocenjevalo verjetnosti pomembnejših vplivov predmetnega plana in ugotavljalo, ali se z njim določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2 in Priloge 1 k Uredbi o PVO.

Na podlagi preučitve gradiva »Pobuda za pripravo OPPN«, ki ga je izdelal PROTIM RŽIŠNIK PERC d.o.o. Poslovna cona A 2 4208 Šenčur (št. projekta: P 163310, oktober 2024), je ministrstvo ugotovilo, da pripravljavec plana na nezazidanih stavbnih zemljiščih s podrobno namensko rabo MO – območja osrednjih površin, ki ležijo na območju prostorske enote LE 77, vzhodno od naselja Lesce, načrtuje umestitev trgovine z gradbenim materialom s skladiščem, z zunanjo, prometno (dovozna cesta, zunanja parkirišča) in komunalno ureditvijo. Območje prostorske enote LE 77 obsega zemljišča in dele zemljišč s parc. št.: 194/8 – del, 192/5 – del, 193/11 – del, 191/1, 192/2 – del, 194/14 – del, 191/2 – del, 194/13 – del, 197/4 – del, 1402/5 – del, 197/5 – del in 193/4 – del, vse k.o. 2155 Hraše, s površino 22.440 m2 (oz. 2,24 ha).

Območje plana bo skladno z lastniško strukturo razdeljeno na dva dela. Na južnem delu območja plana, na zemljiščih s površino pribl. 13.000 m² je načrtovana gradnja novega trgovskega objekta (z etažnostjo K+P+1, z BTP nadzemnih etaž pribl. 800 m2) z nadstreškom s površino pribl. 1.100 m2, regalnim skladiščem (z etažnostjo K+P ter BTP pribl. 1.600 m2), utrjenim območjem za zunanje skladiščenje, manipulacijskimi potmi in parkirnimi mesti. Na vzhodnem robu območja, ob državni cesti, je načrtovana ureditev zelenega pasu v širini pribl. 20 m, ki bo služil kot naravna zaščitna ovira pred hrupom, med območjem zazidave ter obstoječimi prometnicami. V okviru zelenega pasu je predvidena tudi ureditev parkirišč za potrebe novega objekta. Na severnem delu območja plana, na zemljiščih s površino pribl. 9.440 m², je načrtovana umestitev 209 zunanjih parkirišč ter ureditev zelenih površin.

Na meji med severno in južno gradbeno parcelo je z zahodne strani predvidena nova skupna dostopna cesta širine 7 m do obeh delov ureditvenega območja plana. Dostopna cesta se bo navezala na Begunjsko - Letališko cesto, za katero je v veljavi OPPN in že izdelan projekt za izvedbo njene rekonstrukcije. Za potrebe novih objektov na območju plana bodo urejeni novi priključki na obstoječa infrastrukturna omrežja, ki potekajo v neposredni bližini območja.

Ministrstvo je na podlagi preučitve besedilnega in grafičnega dela gradiva ugotovilo, da se s predmetnim planom ne načrtuje poseg v okolje, opredeljen v Prilogi 1 k Uredbi o PVO, poglavju G »Urbanizem in gradbeništvo«, podpoglavju G.I »Urbanistični posegi« ali podpoglavju G.II

»Graditev objektov«, za katerega je obvezna presoja vplivov na okolje, s tem pa tudi ni podan razlog za uvedbo postopka CPVO v skladu z določili 89. člena ZVO-2 in Priloge 1 k Uredbi o PVO.

IV

Ministrstvo je v skladu s 3. členom Uredbe o merilih v postopku ocenjevanja verjetnosti pomembnejših vplivov plana in ugotavljanja razlogov za uvedbo postopka CPVO, izvedlo posvetovanje z ministrstvi in organizacijami, ki sodelujejo v postopku CPVO, s preučitvijo naslednjih mnenj, pridobljenih v postopku:

* Zavoda RS za varstvo narave, OE Kranj, št. 3563-0321/2024-2 z dne 11.11.2024,
* Ministrstva za kulturo, Direktorata za kulturno dediščino, št. 35012-122/2024-3340-9 z dne 10.01.2025,
* Ministrstva za zdravje, Direktorata za javno zdravje, št. 350-64/2024-9 z dne 4.12.2024 ter Nacionalnega inštituta za javno zdravje, št. 350-43/2024-4 (256) z dne 4.12.2024,
* Ministrstva za naravne vire in prostor, Direkcije RS za vode, Sektorja območja zgornje Save št. 35021-36/2024-2 z dne 19.11.2024, ter
* Ministrstva za kmetijstvo, gozdarstvo in prehrano, Direktorata za kmetijstvo, št. 3504- 71/2024/2 z dne 15.11.2024.

Ministrstvo v postopku ni zaprosilo ter pridobilo mnenj ministrstva, ki sodeluje v postopku celovite presoje vplivov na okolje z vidika varstva gozdov in ribištva, saj je na podlagi pregleda gradiva ugotovilo, da ureditveno območje plana ne meji ali posega na območje gozdov, ter ne vpliva na ribištvo, stanje rib ter sladkovodnih organizmov.

Zavod RS za varstvo narave, OE Kranj je v mnenju št. 3563-0321/2024-2 z dne 11.11.2024 navedel, da po pregledu dokumentacije ugotavlja, da območje plana leži izven posebnega varstvenega območja (Natura 2000) in zavarovanega območja, zato ocenjuje, da presoje sprejemljivosti vplivov izvedbe plana v naravo na varovana območja ni treba izvesti. Ministrstvo po preučitvi mnenja z vidika varstva narave, v povezavi s pregledom gradiv za pripravo plana sledi oceni mnenjedajalca, da presoje sprejemljivosti vplivov izvedbe plana v naravo na varovana območja ni treba izvesti, ter z njo soglaša.

Ministrstvo za kulturo, Direktorat za kulturno dediščino je v mnenju št. 35012-122/2024-3340-9 z dne 10.01.2025 navedlo, da glede na načrtovane ureditve in določila nadrejenih prostorskih aktov ter stanje kulturne dediščine verjetnost pomembnejših vplivov izvedbe plana na kulturno dediščino sicer obstaja, vendar bo ta vpliv možno ustrezno omiliti skozi postopek usklajevanj mnenj k prostorskemu aktu, zato z vidika varstva kulturne dediščine ni treba izvesti celovite presoje vplivov na okolje. Na podlagi preučitve navedenega mnenja ministrstvo soglaša z ugotovitvami mnenjedajalca s področja varovanja kulturne dediščine, da v postopku ni treba izvesti strateške presoje vplivov z vidika varstva kulturne dediščine, ter da bo morebitne vplive možno ustrezno omiliti skozi postopek usklajevanj mnenj k prostorskemu aktu.

Ministrstvo za zdravje, Direktorat za javno zdravje je v mnenju št. 350-64/2024-9 z dne 4.12.2024 navedlo, da soglaša z mnenjem št. 350-43/2024-4 (256) z dne 4.12.2024, ki ga je zanj pripravil Nacionalni inštitut za javno zdravje (NIJZ). NIJZ je v navedenem mnenju podal oceno, da na podlagi podatkov o značilnostih plana, podatkov o značilnostih vplivov in območij, ki bodo verjetno prizadeta zaradi vplivov plana ter podatkov o pomenu ranljivosti območij, ki bodo verjetno prizadeta, izvedba plana v obliki in obsegu, kot je to opisano v pobudi plana, verjetno ne bo imela

pomembnega vpliva na zdravje in počutje ljudi. Ministrstvo sledi ugotovitvam mnenjedajalca s

področja varstva zdravja ljudi in se z njimi strinja.

Ministrstvo za naravne vire in prostor, Direkcija RS za vode, Sektor območja zgornje Save, je v mnenju št. 35021-36/2024-2 z dne 19.11.2024 navedlo, da plan verjetno ne bo pomembneje vplival na okolje s stališča varovanja vodnega režima in stanja voda, ter da območje plana ne posega na varstvena, varovana ali ogrožena območja, kot jih opredeljuje Zakon o vodah (ZV-1). Ministrstvo po preučitvi predmetnega mnenja sledi ugotovitvam mnenjedajalca s področja upravljanja z vodami, ter soglaša s predmetnim mnenjem.

Ministrstvo za kmetijstvo, gozdarstvo in prehrano, Direktorat za kmetijstvo, je v mnenju št. 3504- 71/2024/2 z dne 15.11.2024 navedlo, da predlagana prostorska ureditev ne posega na območje kmetijskih zemljišč, zato se do predlaganih ureditev ne opredeljuje.

V

Na podlagi preučitve vloge pripravljavca plana, gradiva ter posvetovanja z ministrstvi in organizacijami, pristojnimi za področja, na katera bi plan lahko pomembno vplival (varstvo narave, kulturne dediščine, zdravja ljudi pred vplivi iz okolja, vodnega režima, stanja voda in upravljanja z vodami, kmetijskih površin), izvedenega s preučitvijo pridobljenih mnenj o verjetnih vplivih izvedbe plana na okolje, je ministrstvo ugotovilo, da:

* se s planom ne načrtuje poseg v okolje, za katerega je presoja vplivov na okolje obvezna,
* se z izvedbo plana ne bo spremenila obstoječa namenska raba prostora,
* predmetni plan ne zajema novih območij glede na hierarhično višji plan, na podlagi katerega se pripravlja,
* izvedba plana ne bo vplivala na kulturno dediščino pod pogojem, da bo morebitne vplive v postopku priprave plana možno ustrezno omiliti z upoštevanjem usmeritev varovanja kulturne dediščine ter usklajevanjem mnenj k prostorskemu aktu,
* se s planom ne načrtuje ureditev, ki bi pomembno vplivala na zdravje in počutje ljudi,
* izvedba plana ne bo pomembno vplivala na upravljanje z vodami, vodni režim in stanje voda,
* s planom načrtovane ureditve ne bodo vplivale na varstvo kmetijskih zemljišč,

zato je odločilo, da za plan ni treba izvesti postopka celovite presoje vplivov na okolje, kot je navedeno v 1. točki izreka tega mnenja.

Ministrstvo je v postopku tudi ugotovilo, da na območju obravnave plana ni naravnih vrednot, zavarovanih območij ali območij pomembnih za biotsko raznovrstnost, ter da ureditveno območje plana leži izven neposrednega in daljinskega vpliva na posebna varstvena območja (Natura 2000) in zavarovana območja. Zato je odločilo, da za plan ni treba izvesti presoje sprejemljivosti vplivov izvedbe plana na varovana območja po določilih 101. člena ZON, kot je navedeno v 2. točki izreka tega mnenja.

V tem postopku stroški niso nastali, zato je ministrstvo odločilo tako, kot je navedeno v 3. točki

izreka tega mnenja.

Skladno z določili petega odstavka 128. člena ZUreP-3 je to mnenje zavezujoče in se skupaj s sklepom o pripravi OPPN objavi v prostorskem informacijskem sistemu.

Pripravil:

Ljubiša Stanojević

Podsekretar

dr. Tanja Pucelj Vidović

Vodja Sektorja za okoljske presoje

Vročiti (elektronsko):

- Občina Radovljica; [obcina.radovljica@radovljica.si](mailto:obcina.radovljica@radovljica.si)

V vednost (elektronsko):

* Zavod RS za varstvo narave, OE Kranj; [info.kr@zrsvn.si](mailto:info.kr@zrsvn.si)
* Ministrstvo za kulturo, Direktorat za kulturno dediščino; [gp.mk@gov.si](mailto:gp.mk@gov.si)
* Ministrstvo za zdravje, Direktorat za javno zdravje; [gp.mz@gov.si](mailto:gp.mz@gov.si)
* Ministrstvo za kmetijstvo, gozdarstvo in prehrano, Direktorat za kmetijstvo; [gp.mkgp@gov.si](mailto:gp.mkgp@gov.si)
* Ministrstvo za naravne vire in prostor, Direkcija RS za vode; [gp.drsv@gov.si](mailto:gp.drsv@gov.si)